Drie vas in Swart Maandag-optog in PtaFoto: Twitter Drie mans is Maandagoggend in hegtenis geneem tydens die Swart Maandag-protesoptog in Pretoria. Die mans is op die N1 naby die Botha-afrit in hegtenis geneem. Ian Cameron, hoof van gemeenskapsveiligheid by AfriForum, het aan Maroela Media gesê die mans is deur lede van die metropolisie genader en is daar glo vir hulle gesê hulle gaan nou in hegtenis geneem word omdat hulle ŉ hindernis op ŉ nasionale pad veroorsaak het. Volgens Cameron was die mans deel van die voorpunt van die optog wat deur 15 motors begin is. “Die mans is toe na die Lyttelton-polisiestasie geneem en daar na ŉ kamertjie geneem. Ek en ŉ prokureur was daar by die mans toe ŉ reuserusie uitgebreek het. Hulle wou die mans selle toe neem. Ons het geweier en het gesê as hulle die mans daarheen neem moet hulle ons ook vat. Hulle het ook aangevoer die mans mag nie regshulp hê terwyl die polisie besig is om verklarings af te neem nie, wat natuurlik strooi is,” het Cameron gesê. Die mans is toe met ŉ boete vrygelaat. Cameron het gesê hy is onseker oor wat die boetebedrag is. “Indien hulle die boete wil teenstaan moet hulle op 24 November voor ŉ landdros verskyn.” Cameron het verder aangedui hulle sal die mans met regshulp bystaan. Supt. Isaac Mahamba, woordvoerder van die Tshwane-metropolisie, het gesê hulle sal later vandag ŉ verklaring uitreik met meer besonderhede. Hy wou nie in dié stadium die inhegtenisnemings bevestig nie. Hy het die versekering gegee dat die metropolisie sal voortgaan om die situasie te monitor. “Ons respekteer die feit dat hulle mag betoog, maar veroordeel dit ten sterkste dat mense wat wil skool toe gaan om eksamen te skryf en mense wat wou werk toe gaan dit nie kon doen nie. Jou protes mag nie ander se regte skend nie. Ons sal doen wat ons moet om dit stop te sit,” het Mahamba gesê. Kol. Katlego Mogale, woordvoerder van die polisie, het gesê die mans is deur lede van die Padverkeersbestuurskorporasie (RTMC) in hegtenis geneem. Volgens haar was hulle besig om die pad heeltemal te versper. “Hulle is vrygelaat met ŉ boete wat hulle moet betaal of in die hof verskyn.”